Flou Bulls lewer een van hul heel vrotste vertonings nóg | Maroela Media
Travis Ismaiel het geen hardloopkans gekry nie. Hier dam die Crusaders hom weer toe. (Foto: (GB Jordaan)
Hulle het sake vir 'n baie goeie Crusadersspan met 'n reeks foute, onvermoë op aanval en verdediging en algemene spel soveel makliker gemaak en die loesing van 24-62 terdeë verdien.
Daar is tien drieë teen die Bulls gedruk, en 'n paar daarvan het van omkeerbesit van die Bulls op die aanval gekom. Self kon die Bulls, net in die tweede helfte, drie keer gaan druk.
Die enigste plekke waar die Bulls effens op hulle gemak gelyk het was die kere wat hulle om die afbreekpunte in die vastelos die teenstanders kon vasvat – in elk geval totdat die bal uitgekom en wyd gespeel is.
Dit is goed en wel om te sê dat die Bulls 'n nuwe speelstyl aan' t aanleer is. Dit neem tyd, vra maar vir Johan Ackermann en Swys de Bruin wat van vierde laaste plek in 2014 stelselmatig na agste in 2015 en toe na die eindstryd verlede jaar gevorder het.
Nick de Jager en Jason Jenkins staan nader om Pierre Schoeman te help. (Foto: GB Jordaan)
Maar dit verskoon nie dat spelers op hierdie vlak darem 'n eenvoudige aangee moet kan raakvat nie; of dat daar na 'n vinnige vleuel wat die man-oor is toe uitgegee moet word eerder as veld-in waar dit van verdedigers wemel nie; en veral dat daar man-op-man verdedig moet kan word nie.
Nie minder nie as 35 Bulls-duikslae was onsuksesvol.
Dan praat 'n mens nie eens van die skrum nie. Die Bulls, wat die afgelope paar weke gelyk het of sake in die skrums aan die verbeter is, is eenvoudig in dié faset verwoes.
Daar is te veel besit by die afbreekpunte afgestaan, deels oor die bal wat uit die hande verloor is, deels omdat die Bulls nie 'n baljagter soos die Saderskaptein Matt Todd gehad het wat male sonder tal ingegaan en die bal bemeester het nie.
Lood de Jager storm af op Crusaders se losskakel en speler van die wedstryd, Richie Mo'unga (Foto: GB Jordaan)
'n Ligpuntjie of twee (en daar was kwalik meer as dit) van die Bulls se kant af was die lewe wat veral Jan Serfontein ná sy twee weke af in die aanvalle geblaas het; die onderstreping dat RG Snyman nuwe vuur op die veld bring wanneer hy opkom; en Jesse Kriel wat op die aanval goed gelyk het, selfs toe hy vleuel toe is.
Dan het Francois Brummer ook seker genoeg gedoen om sy plek bo Tian Schoeman te behou, wat geen afwisseling behalwe wyd speel en diep skop getoon het nie.
Maar drie swaeltjies maak nie tussen die vlerkloses 'n somer nie.
Bulls (3) 24: Drieë: Jesse Kriel, Jamba Ulengo, Jan Serfontein. Doelskoppe: Brummer 3.
Crusaders (31) 62: Drieë: Peter Samu, Tim Bateman, Scott Barrett, Jack Goodhue, Seta Tamanivalu, David Kaetau Havili, Andrew Makalio, Mitch Hunt. Doelskoppe: Richie Mo'unga 5.
Vra van graan, het gese die spel gaan transformeer
Een van die Bulle se swakste vertonings vanjaar. Ek is bevrees dat soos die Bulle tans speel
gaan min van hulle die Springbokspan haal .
WHahahaha, dis mos nou hoe n bulls span pakslae kry, wonder of die bulls supporters more hulle truie gaan dra, hulle wen mos die trofee voor die reeks begin het.
Die enigste tyd wat die Bulle effens op hulle gemak gelyk het was toe hulle 10 keer agter hulle pale gestaan en staar het hoe die doelskop oor gaan..